# Чудов Максим Александрович

Чудов Максим Александрович (12 ноябрь 1982 йыл) — спортсы. Биатлон буйынса Рәсәйҙең халыҡ-ара класлы спорт мастеры (2003), Рәсәйҙең атҡаҙанған спорт мастеры (2008). Өс тапҡыр донъя чемпионы, Ванкуверҙағы 2010 йылғы Ҡышҡы Олимпия уйындарында эстафетала бронза миҙал яулаусы. 2004—2013 йылдарҙа Рәсәй йыйылма командаһы ағзаһы. II дәрәжә «Ватан алдындағы хеҙмәттәре өсөн» ордены миҙалы (2010), Халыҡтар дуҫлығы ордены (2010) кавалеры.

# Чудов Максим Александрович
## Биографияһы

Ма́ксим Алекса́ндрович Чу́дов 1982 йылдың 12 ноябрендә Башҡорт АССР-ының Өфө районы Михайловка ауылында тыуған.

# Чудов Максим Александрович
## Биатлонда карьераһы

* 1998 йылдан биатлон менән шөғөлләнә башлай
* Тренерҙары — Никитин В. А., Падин А. В.
* Беренсе тренеры — Ковалёв В. В.
* Саңғы маркаһы — Fischer
* Винтовка моделе — Anschutz
* Йәйге биатлон буйынса өс тапҡыр чемпион була (Өфө — 2006, 2012).

# Чудов Максим Александрович
## Биатлонда карьераһы
### Карьера башындағы ҡаҙаныштары

* Юниорҙар араһында донъя чемпионатында эҙәрлекләү ярышында көмөш миҙал яулай (Риднау, Италия, 2002)
* Юниорҙар араһында донъя чемпионатында эҙәрлекләү һәм эстафета ярыштарында алтын, ә спринтта — бронза миҙалдарын яулай (Польша, 2003)
* Эҙәрлекләү ярышында Рәсәй чемпионы (2003)
* Спринт буйынса йәйге биатлонда Рәсәй чемпионы (2004)

# Чудов Максим Александрович
## Биатлонда карьераһы
### Олимпия уйындарында сығыштары

* 2006 йылғы Туринда уҙған Олимпия уйындарында ҡатнаша, әммә призлы урын ала алмай.
* 2010 йылғы Ванкуверҙағы Олимпия уйындарында эстафета составында бронза миҙалын яулай.

# Чудов Максим Александрович
## Биатлонда карьераһы
### Донъя кубогында сығыштары

* 2004/2005 йылдарҙан башлап Донъя кубогы этаптарында сығыш яһай башлай.
* 2005 йылдың 18 декабрендә Донъя кубогының Осрбльела уҙған этабында тәүге тапҡыр подиумға эләгә. Бында ул индивидуаль ярышта икенсе урын яулай.
* 2007 йылдың 17 мартында Донъя кубогының Ханты-Мансийскиҙа уҙған этабында тәүге тапҡыр еңеүгә өлгәшә.
* 2007 йылғы донъя чемпионатында тәүге тапҡыр призлы урын ала. Бында эҙәрлекләү ярышында көмөш миҙал яулай.
* 2007 йылғы донъя чемпионатында эстафета командаһы составында тәүге тапҡыр алтын миҙал яулай.
* 2007/2008 йылғы миҙгелдә иң етеҙ биатлонсылар рәтендә була. Шунлыҡтан «рус ракетаһы» (рус. Русская ракета) ҡушаматын ала.
* 2008 йылғы донъя чемпионатында миҙалдарҙың тулы комплектын яулауға ирешә — спринтта һәм эстафетала ике алтын, эҙәрлекләү ярышында көмөш һәм масс-стартта бронза миҙалдарын яулай.
* «Алтын дүртәү» ҡатнашыусыһы (Черезов, Чудов, Ярошенко, Круглов). Улар 2006/2007 һәм 2007/2008 йылғы миҙгелдәрҙәге һигеҙ ярышта бер тапҡыр ҙа икенсе урындан түбәнерәк төшмәйҙәр. Ике йыл рәттән донъя чемпионатында алтын миҙал яулайҙар.
* 2009 йылғы донъя чемпионатында эҙәрлекләү ярышында көмөш миҙал яулай. Фиништан һуң бер нисә спорсының, шул иҫәптән ярышта еңеүсе Уле Эйнар Бьёрндален трассаны үтеү ҡағиҙәләрен боҙоуы асыҡлана. Шунлыҡтан уларға берәр штраф минуттары өҫтәлә. Шулай итеп, Максим Чудов беренсе урынға күтәрелә. Әммә өс сәғәттән һуң апелляция жюриһы штраф минуттарын өҫтәмәҫкә тигән ҡарарға килә. Бьёрндаленға алтын миҙал ҡайтарыла, ә Чудовҡа көмөш миҙал ҡала.
* 2009/2010 йылғы миҙгелдә Чудовтың һөҙөмтәләре насарая. Ванкуверҙағы Олимпиада алдынан шәхси ярыштарҙа Чудов тик бер нисә тапҡыр ғына сәскә церемонияһына (тәүге алты урын) эләгә. Олимпиадала спринт ярыштарында ул 63-сө урын ала һәм эҙәрлекләү ярышына үтә алмай. Эстафетала өсөнсө этапта сығыш яһай һәм Иван Черезов, Антон Шипулин һәм Евгений Устюгов менән бергә бронза миҙалын яулай. Миҙгел аҙағында тик бер генә тапҡыр шәхси подиумға эләгә — спринт ярышында икенсе урын яулай. Миҙгел һөҙөмтәләре буйынса Донъя кубогының дөйөм иҫәбендә Чудов 17-се урында ҡала.
* 2010/2011 миҙгеле уның карьераһында иң ауыр була. Миҙгел аҙағындағы ярыштарҙа һәм Рәсәй чемпионатында ҡатнашмай һәм Германияға тикшеренеүгә китә. Миҙгел һөҙөмтәләре буйынса Донъя кубогының дөйөм иҫәбендә Чудов 25-се урынды биләй.
* 2011/2012 миҙгелендә умыртҡа йәрәхәте арҡаһында ярыштарҙа ҡатнашмай.
* 2012/2013 миҙгелен Валерий Польховский етәкселегендәге төркөмдә башлай. 2013 йылдың декабрендә спорт карьераһы тамамланыуы тураһында иғлан итә.
Донъя кубогында сығыштарының һөҙөмтәләре :
Таблицала спортсы биатлон миҙгеле ярыштарында биләгән урындар күрһәтелгән.
Инд — шәхси ярыш
Пр — эҙәрлекләү ярышы
Спр — спринт
МС — масс-старт
Эст — эстафета
См — ҡатнаш эстафета
DNS — спортсы заявкала булған, әммә старҡа сыҡмаған
DNF — спортсы стартҡа сыҡҡан, әммә финишҡа етмәгән
LAP — ярыш барышында (эҙәрлекләү һәм масс-старт ярыштары өсөн) лидерҙан бер әйләнешкә артҡа ҡалған һәм трассанан алынған
DSQ — спортсы дисквалифицияланған
— − спортсы был ярышта ҡатнашмаған :

# Чудов Максим Александрович
## Маҡтаулы исемдәре һәм башҡа бүләктәре

* II дәрәжә «Ватан алдындағы хеҙмәттәре өсөн» ордены миҙалы (5 март 2010 йыл)
* Рәсәйҙең атҡаҙанған спорт мастеры
* Халыҡтар дуҫлығы ордены (Башҡортостан, 2010 йыл)

# Чудов Максим Александрович
## Өҫтәлмә мәғлүмәт

* 2008 йылдан «Берҙәм Рәсәй» партияһы ағзаһы.
* Сочилағы Олимпиада ваҡытында өҫтәмә тау ауылы мэры.